የሶማሊያ ሠላምና ደህንነት ዘላቂ እንዲሆን አገሪቱ የተጠናከረ ድጋፍ ትሻለች-ኢጋድ
በሶማሊያ የተፈጠረውን አንጻራዊ ሠላምና ደህንነት ዘላቂ ለማድረግ አገሪቱ ከቀጣናውና ከዓለም አቀፉ ማኅበረሰብ የተጠናከረ ድጋፍ እንደምትሻ ጠቅላይ ሚኒስትር ኃይለማርያም ደሳለኝ ገለጹ። የምስራቅ የልማት በይነ-መንግሥታት ባለስልጣን (ኢጋድ) መሪዎችና የሚመለከታቻው አጋር አካላት በሶማሊያ የተፈጠረውን አንጻራዊ ሠላምና ደህንነት ዘላቂ ለማድረግ በሚቻልበት በእንግሊዝ እየመከሩ ባሉበት ጉባዔ ላይ የወቅቱ የኢጋድ ሊቀ-መንበር ጠቅላይ ሚኒስትር ኃይለማርያም ደሳለኝ ድጋፉ ተጠናክሮ እንዲቀጥል ጠይቀዋል። “ለሶማሊያ ፌዴራል መንግሥት ኃይል እንሁን፤ በዚህ ጉዳይ አንድ ድምጽ ይኑረን፤ ትኩረትም እንስጠው፣ ቀጣናዊና ዓለም አቀፋዊ ትብብርና እርምጃ ለመውሰድ አንድ ዓይነት አስተሳሰብ ይኑረን፤ ይህ ብቸኛ አማራጭ እንደሆነ ይሰማኛል፤ ይህ ካልሆነ በእርግጠኝነት በዚህ ጉዳይ ለውጡ ውጤታማ ሊሆን አይችልም” ነው ያሉት። የዓለም አቀፉ ማኅበረሰብ ድጋፍ በሶማሊያ ሽብርተኝነትን ለመዋጋት፣ ለድርቅ ቅነሳና የኮሌራ ወረርሽኝን ለመከላከል፣ ለአገሪቱ ኢኮኖሚ ማገገሚያ እንዲሁም ሠላምና መረጋጋት ለማስፈን እንዲውል ጠይቀዋል።  አልሸባብ አሁንም በዋና ከተማዋና በሌሎችም አካባቢዎች ከባድ የሽብር ጥቃት ለማድረስ በመንቀሳቀስ ላይ እንደሚገኝ የገለጹት ጠቅላይ ሚኒስትር ኃይለማርያም “ለዚህም አፅንዖት ሊሰጠው ይገባል” ነው ያሉት።     በሶማሊያ የአፍሪካ ኅብረት ሠላም አስከባሪ ጦርን በማጠናከር በተለይ በአልሸባብ ላይ የሚደረገውን ዘመቻ መደገፍ ወሳኝ መሆኑንም አስገንዝበዋል።  “እኛ እንደ ቀጣናው አገር መሥዋዕትነት መክፈሉን እንቀጥልበታለን፤ በሶማሊያ ዘላቂ ሠላምና መረጋጋት ለማምጣት በሚደረገው ጥረት ማንኛውንም ዋጋ ለመክፈል ዝግጁ ነን፤ ከዚህ በላይ ድጋፍ የለም፤ ይህም ለጋራ ጥቅም የሚደረግ ነው” ብለዋል።በቀጣናው በአሁኑ ወቅት ድርቅ ተከስቷል፤ የተከሰተውን ድርቅና ስደት የፖለቲካና ደኅንነት ጉዳይ ሆኖ እየታየ በመሆኑ በአፋጣኝ ትኩረት ሊሰጠው ይገባል ብለዋል።በሶማሊያ የተከሰተው የኮሌራ ወረርሺኝ አፋጣኝ መፍትሔና ድጋፍ የሚሻ ጉዳይ መሆኑንም ገልጸዋል። የሶማሊያን ኢኮኖሚ እንዲያገግምም የተሻለ መተዳደሪያና የሥራ ዕድል እንዲሁም የአገር ውስጥ የገቢ ማስገኛ ሁኔታዎችን በመፍጠር ዘላቂነት ያለው ልማት ለማምጣት መሥራትም ተገቢ መሆኑን አመልክተዋል።የሶማሊያው ፕሬዚዳንት መሐመድ አብዱላሂ በበኩላቸው ለዴሞክራሲ ግንባታ ትኩረት ለመስጠት፣ ሽብርተኝነትና ሙስናን ለመዋጋት እንዲሁም የአገሪቱን ዘላቂነት ያለው ልማት ለማምጣት ያላሰለሰ ጥረት እንደሚያደርጉ በጉባዔው ላይ ቃል ገብተዋል።“ሶማሊያ በሁሉ ረገድ የተሻለ ደረጃ ላይ እንድትደርስ የዴሞክራሲ ተቋማቶቻችንን ማጠናከር መሠረታዊ መንገድ መሆኑን እናምናለን፤ ከዚህ በኋላ ሦስት የሶማሊያ ዋና ጠላቶች የሆኑ ሽብርተኝነት፣ ሙስና እና ድኅነት ላይ እንዘምታለን” ብለዋል።የአገሪቱ ተፈጥሯዊ ኃብት ፍትሃዊ ክፍፍል እንዲኖር ለማድረግ የተጀመረ ነገር መኖሩን የገለጹት ፕሬዚዳንት አብዱላሂ በቀጣይም መንግሥት በዘርፉ ሌሎች ባለድርሻ አካላትን በማሳተፍ ዘላቂነት ያለው ሥራ ይሰራል ነው ያሉት።   አዲሱ ብሔራዊ የፀጥታ መዋቅር የሶማሊያን ብሔራዊ ጦር ለማጠናከርና በአገሪቱ ለውጥ ለማምጣት ጥሩ አማራጭ መሆኑን ጠቁመዋል።ሶማሊያ የአፍሪካ ኅብረት ሠላም አስከባሪ ጦርን በማገዝ በቀጣይ ጥቂት ዓመታት ውስጥ በአልሸባብ ላይ ድል እንደምትቀዳጅ ፕሬዚዳንት አብዱላሂ አስታውቀዋል።  ለዚህ ስኬት የዓለም አቀፉ ማኅበረሰብ ድጋፍ ወሳኝ መሆኑን አመልክተዋል-(ኢዜአ)።  